
Suvestinė redakcija nuo 2026-01-01
PATVIRTINTA
Vilniaus miesto savivaldybės 
visuomenės sveikatos biuro direktoriaus 
2025 m. lapkričio 11 d. įsakymu 
Nr. VĮ-79/25


VILNIAUS MIESTO SAVIVALDYBĖS VISUOMENĖS SVEIKATOS BIURO VIEŠŲJŲ PIRKIMŲ ORGANIZAVIMO IR VIDAUS KONTROLĖS TVARKOS APRAŠAS

I SKYRIUS
BENDROSIOS NUOSTATOS

1. Vilniaus miesto savivaldybės visuomenės sveikatos biuro viešųjų pirkimų organizavimo ir vidaus kontrolės tvarkos aprašas (toliau – Tvarkos aprašas) nustato Vilniaus miesto savivaldybės visuomenės sveikatos biuro (toliau – Biuras) viešųjų pirkimų (toliau – pirkimai) poreikių formavimo, pirkimų planavimo, inicijavimo ir pasirengimo jiems, pirkimų vykdymo, pirkimo–pardavimo sutarčių sudarymo, vykdymo ir jų rezultatų įvertinimo tvarką.
2. Planuodami ir atlikdami pirkimus, vykdydami sutartis ir nustatydami pirkimų kontrolės priemones, asmenys, dalyvaujantys Biuro pirkimų procese, vadovaujasi Lietuvos Respublikos viešųjų pirkimų įstatymu (toliau – VPĮ), jo įgyvendinamaisiais teisės aktais, Lietuvos Respublikos vidaus kontrolės ir vidaus audito įstatymu, jo įgyvendinamaisiais teisės aktais, šiuo Tvarkos aprašu, kitais įstatymais, teisės aktais ir Biuro vidaus teisės aktais.
Punkto pakeitimai: 
VĮ-96/25, 2025-12-30
3.  Asmenys, dalyvaujantys Biuro pirkimų procese:
Papunkčio pakeitimai: 
VĮ-96/25, 2025-12-30
3.1. turi užtikrinti, kad vykdant pirkimus būtų laikomasi lygiateisiškumo, nediskriminavimo, abipusio pripažinimo, proporcingumo, skaidrumo principų, bei siekti, kad prekėms, paslaugoms ar darbams įsigyti skirtos lėšos būtų naudojamos racionaliai, vykdant sutartis būtų laikomasi aplinkos apsaugos, socialinės ir darbo teisės įpareigojimų, nustatytų Europos Sąjungos ir nacionalinėje teisėje, kolektyvinėse sutartyse, tarptautinėse konvencijose; 
3.2. turi siekti, kad Biure įsigyjant prekes, paslaugas ar darbus būtų skatinama inovatyvių produktų pasiūla, daroma kuo mažesnė neigiama įtaka klimato kaitai, aplinkos taršai, atliekų susidarymui, gamtos išteklių naudojimui, ekosistemų ir jų paslaugų būklei ir (ar) kitam neigiamam poveikiui aplinkai ir prisidedama prie socialinių klausimų, pavyzdžiui, remiamų asmenų įdarbinimo, sąžiningo darbo užmokesčio mokėjimo, lyčių lygybės ir nediskriminavimo kitais pagrindais principų įgyvendinimo, psichologinio smurto darbo aplinkoje prevencijos ir pagalbos asmenims, patyrusiems tokį smurtą, priemonių įgyvendinimo klausimų, sprendimo;
3.3. turi laikytis konfidencialumo ir nešališkumo reikalavimų, siekti strateginių ir kitų Biuro veiklos planų įgyvendinimo ir užtikrinti sutartinių įsipareigojimų vykdymą tretiesiems asmenims bei Tvarkos aprašo laikymąsi. Nustačius, kad darbuotojas, dalyvaujantis pirkimų procese, turi interesų konfliktą, jis privalo nedelsdamas apie tai informuoti už interesų konfliktų prevenciją atsakingą asmenį, jo nesant – Biuro direktorių. Už interesų konfliktų prevenciją atsakingas asmuo, jo nesant – Biuro direktorius, nustatęs interesų konfliktą, priima motyvuotą sprendimą dėl tokio darbuotojo nušalinimo (nenušalinimo) nuo konkretaus pirkimo procedūrų.
Papunkčio pakeitimai: 
VĮ-85/25, 2025-11-25;
VĮ-96/25, 2025-12-30
4. Tvarkos apraše vartojamos sąvokos:
4.1. BVPŽ – Bendrasis viešųjų pirkimų žodynas, patvirtintas 2002 m. lapkričio 5 d. Europos Parlamento ir Tarybos reglamentu (EB) Nr. 2195/2002 dėl bendro viešųjų pirkimų žodyno (BVPŽ), su paskutiniais pakeitimais, padarytais 2007 m. lapkričio 28 d. Komisijos reglamentu (EB) Nr. 213/2008, iš dalies keičiančiu Europos Parlamento ir Tarybos reglamentą (EB) Nr. 2195/2002 dėl bendro viešųjų pirkimų žodyno (CPV) ir Europos Parlamento ir Tarybos direktyvas 2004/17/EB ir 2004/18/EB dėl pirkimų tvarkos, kad CPV būtų atnaujintas (toliau – BVPŽ); 
4.2. CPO LT elektroninis katalogas – informacinė sistema, kurią administruoja centrinė perkančioji organizacija viešoji įstaiga „CPO LT“ (toliau – CPO LT) ir kurioje pirkimų vykdytojai gali įsigyti prekes, paslaugas ar darbus;  
4.3. „CPO Vilnius“ – Vilniaus miesto savivaldybės administracijos Viešųjų pirkimų skyrius, kuriam suteikta teisė atlikti centrinės perkančiosios organizacijos funkcijas vykdant Savivaldybės kontroliuojamų perkančiųjų organizacijų pirkimus;
4.4. CVP IS – Centrinė viešųjų pirkimų informacinė sistema;
4.5. DVS – Biuro naudojama dokumentų valdymo sistema „Avilys“;
4.6. „EcoCost“ – Viešųjų pirkimų valdymo informacinė sistema, kurioje Biuras planuoja, vykdo pirkimus ir registruoja pirkimų rezultatus, rengia pirkimų planus ir jų pakeitimus, administruoja pirkimų sutartis, vykdo sąskaitų faktūrų kontrolę. Jei dėl techninių kliūčių Tvarkos apraše numatytų veiksmų „EcoCost“ sistemoje atlikti neįmanoma, pirkimų procesas turi būti užtikrinamas kitomis Biurui priimtinomis priemonėmis;
4.7. Mažos vertės pirkimų tvarkos aprašas – Mažos vertės pirkimų tvarkos aprašas, patvirtintas Viešųjų pirkimų tarnybos direktoriaus 2017 m. birželio 28 d. įsakymu Nr. 1S-97 „Dėl mažos vertės pirkimų tvarkos aprašo patvirtinimo“;
4.8. Pirkimo iniciatorius – Biuro direktoriaus įsakymu paskirtas darbuotojas, kuris nurodo poreikį viešojo pirkimo būdu įsigyti reikalingų prekių, paslaugų arba darbų, ir (ar) parengia jų techninę specifikaciją ir (ar) jos projektą bei atsako už pirkimo sutarties vykdymo kontrolę;
Papunkčio pakeitimai: 
VĮ-85/25, 2025-11-25
4.9. Pirkimų organizatorius – Biuro direktoriaus įsakymu paskirtas darbuotojas, atsakingas už supaprastintų mažos vertės pirkimų vykdymą ir (ar) atnaujinto varžymosi procedūros pagal preliminariąją sutartį atlikimą;
4.10. Pirkimo paraiška – Biuro nustatytos formos dokumentas, kuriame Pirkimo iniciatorius nurodo poreikį pirkimo būdu įsigyti reikalingų prekių, paslaugų arba darbų, parengia techninės specifikacijos projektą bei nurodo siūlomas pagrindines pirkimo sąlygas ir kitą Tvarkos apraše nurodytą informaciją ir teikia „EcoCost“ sistemoje;
4.11. Pirkimų planas – Tvarkos apraše nustatyta tvarka parengtas ir Biuro direktoriaus patvirtintas einamaisiais biudžetiniais metais planuojamų vykdyti prekių, paslaugų ir (ar) darbų pirkimų sąrašas „EcoCost“ sistemoje; 
4.12. Pirkimų suvestinė – Biuro parengta ir CVP IS viešai skelbiama informacija apie visus biudžetiniais metais planuojamus vykdyti Biuro pirkimus (išskyrus mažos vertės pirkimus, kurių numatoma sutarties vertė neviršija 15 000 (penkiolika tūkstančių) Eur be pridėtinės vertės mokesčio (toliau – PVM), taip pat konkrečius pirkimus, kuriuos planuojama vykdyti pagal sukurtą dinaminę pirkimo sistemą ir atnaujintą tiekėjų varžymąsi, atliekamą pagal sudarytas preliminariąsias sutartis);
4.13. Rinkos tyrimas – kokybinės ir kiekybinės informacijos apie realių ir potencialių prekių, paslaugų ir darbų pasiūlą (tiekėjus, jų tiekiamas prekes, teikiamas paslaugas, atliekamus darbus, kainas ir pan.) rinkimas, analizė ir apibendrintų išvadų rengimas, skirtas sprendimams, susijusiems su pirkimais, priimti;
4.14. Rinkos konsultacija – siekiant tinkamai pasirengti viešajam pirkimui iki pirkimo pradžios CVP IS priemonėmis teikiamas prašymas gauti nepriklausomų ekspertų, institucijų arba rinkos dalyvių konsultacijas; 
4.15. SABIS – sąskaitų administravimo bendroji informacinė sistema;
4.16. už sutarties vykdymo priežiūrą atsakingas asmuo – pirkimo inicijavimo paraiškoje ir (ar) sutartyje nurodytas darbuotojas;
4.17. VPT – Viešųjų pirkimų tarnyba.
5. Kitos Tvarkos apraše vartojamos sąvokos yra apibrėžtos VPĮ ir kituose pirkimus reglamentuojančiuose teisės aktuose.
6. Pasikeitus Tvarkos apraše minimiems teisės aktams ir rekomendacinio pobūdžio dokumentams, taikomos aktualios tų teisės aktų ir rekomendacinio pobūdžio dokumentų redakcijos nuostatos.

II SKYRIUS 
PIRKIMŲ PROCESE DALYVAUJANTYS ASMENYS, JŲ FUNKCIJOS IR ATSAKOMYBĖS

7. Už VPĮ ir kitų pirkimus reglamentuojančių teisės aktų laikymosi užtikrinimą Biure yra atsakingas Biuro direktorius ar jo įgaliotas asmuo.
8. Darbuotojai, dalyvaujantys pirkimų procese: 
8.1. Pirkimo iniciatorius; 
8.2. Pirkimų organizatorius;
8.3. už sutarties vykdymo priežiūrą atsakingas asmuo;
8.4. teisininkas;
8.5. už pirkimų planavimą atsakingas asmuo;
8.6. sistemų administratorius;
8.7. finansininkas;
8.8. už interesų konfliktų prevenciją atsakingas asmuo (patarėjas, atsakingas už korupcijos prevenciją).
Papunkčio pakeitimai: 
VĮ-96/25, 2025-12-30
9. Atsižvelgiant į pirkimų apimtį ir pobūdį, Biuro direktoriaus įsakymu gali būti paskirti keli Pirkimų organizatoriai. 
10. Biuro direktoriaus paskirti Pirkimų organizatoriai ir Pirkimo iniciatoriai per 3 (tris) darbo dienas nuo jo paskyrimo, bet ne vėliau kaip iki dalyvavimo pirkimų procedūrose pradžios,  turi pasirašyti konfidencialumo pasižadėjimą ir Nešališkumo deklaraciją „EcoCost“ sistemoje bei Lietuvos Respublikos viešųjų ir privačių interesų derinimo įstatyme nustatyta tvarka deklaruoti ar patikslinti privačius interesus.
11. Asmenys, kurie turi deklaruoti privačius interesus, privačių interesų deklaracijoje pateiktą informaciją tikslina Viešųjų ir privačių interesų derinimo įstatyme nustatyta tvarka. 
12. Biuras pirkimo procedūroms iki sutarties sudarymo atlikti gali įgalioti kitą perkančiąją organizaciją (toliau – Įgaliotoji organizacija). Biuras Įgaliotajai organizacijai nustato užduotis ir suteikia įgaliojimus toms užduotims vykdyti. Atsakomybė už tokius pirkimus nustatoma vadovaujantis VPĮ nustatyta tvarka.
[bookmark: part_8928bdacd8ba44088221338bcc365058]13. Biuras prekes, paslaugas ir darbus privalo įsigyti iš CPO LT, kai:
13.1. mažos vertės pirkimo numatomos sutarties vertė didesnė kaip 15 000,00 (penkiolika tūkstančių) Eur be PVM;
13.2. CPO LT elektroniniame kataloge esančios prekės, paslaugos ar darbai atitinka Biuro poreikius ir Biuras negali prekių, paslaugų ar darbų įsigyti efektyvesniu būdu racionaliai naudodamas tam skirtas lėšas.
14. Biuras privalo motyvuoti savo sprendimą neatlikti pirkimo naudojantis CPO LT elektroniniu katalogu ir argumentus nurodyti pirkimo dokumentuose. 
15. Pirkimo iniciatoriaus funkcijos ir atsakomybė: 
15.1. iki einamųjų metų lapkričio 15 d. Tvarkos apraše nustatyta tvarka rengia ir teikia Už pirkimų planavimą atsakingam asmeniui pirkimų poreikio sąrašą ir atsako už jame pateiktos informacijos teisingumą;
15.2. per einamuosius metus esant poreikiui tikslinti Pirkimų planą ar įtraukti naujus papildomus pirkimus, pildo tarnybinį raštą ir per DVS pateikia už viešųjų pirkimų vykdymą atsakingo skyriaus vedėjui. Tarnybinį raštą derina Už pirkimų planavimą atsakingas asmuo, Pirkimo iniciatoriaus tiesioginis vadovas, Finansininkas, pasirašo Pirkimo iniciatorius, tvirtina Biuro direktorius ar jo įgaliotas asmuo, registruoja administratorius; 
15.3. atlieka Rinkos tyrimus, kurie laikomi tinkamai atliktais, jeigu yra užfiksuota informacija bent iš trijų tiekėjų arba pateiktos viešai prieinamos rinkos analizės duomenų išklotinės. Rinkos tyrimo medžiaga privalo būti įkelta į „EcoCost“ sistemą ir saugoma kartu su pirkimo dokumentais;
15.4. vertina Rinkos konsultacijos ir (ar) techninės specifikacijos projekto paskelbimo poreikį, taip pat pateikia Rinkos konsultaciją ir (ar) techninės specifikacijos projektą skelbiančiam Pirkimų organizatoriui visą prašomą informaciją;
15.5. atsako už tai, kad pirkimai būtų inicijuojami laiku ir pirkimo objektai atitiktų Biuro tikslus ir uždavinius;
15.6. prieš inicijuojant pirkimą patikrina, ar pirkimui atlikti yra pakankamai lėšų;
15.7. inicijuojant kiekvieną pirkimą, pildo Pirkimo paraišką „EcoCost“ sistemoje;
15.8. jeigu pirkimo objektas yra sudėtingas, o gautiems pasiūlymams nagrinėti ir vertinti reikia specialių žinių, Pirkimo organizatoriaus prašymu konsultuoja kilusiais klausimais;
15.9. teikia įžvalgas dėl gautų pretenzijų, susijusių su jo parengta informacija;
15.10. pirkimo procedūrų vykdymo metu, atsiradus aplinkybėms, kurių nebuvo galima numatyti, arba išaiškėjus, kad pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas Biuro poreikių neatitinkantis pirkimo objektas, gali inicijuoti pirkimo procedūrų nutraukimą teikdamas Tarnybinį raštą per DVS pirkimą atliekančiam Pirkimo organizatoriui;
15.11. jei Pirkimų plane numatyta tarptautinės vertės pirkimą vykdyti neskelbiamų derybų būdu, parengia prašymo dėl sutikimo vykdyti pirkimą neskelbiamų derybų būdu projektą (išskyrus VPĮ 72 straipsnio 1 dalyje nustatytus atvejus, kai toks sutikimas nereikalingas) ir pateikia jį kartu su Pirkimo paraiška pirkimą vykdančiam Pirkimo organizatoriui; 
15.12. atsako už pirkimų sutarčių vykdymo priežiūrą (jei sutartyje nenustatyta kitaip) ir administruoja sąskaitas faktūras, pateiktas pirkimų sutarčių pagrindu; 
15.13. bendradarbiauja su kitais Tvarkos apraše nurodytais pirkimų procese dalyvaujančiais asmenimis, siekdamas sklandaus pirkimų organizavimo, vykdymo ir vidaus kontrolės proceso bei pirkimų tikslų. 
16. Pirkimų organizatoriaus funkcijos ir atsakomybė: 
16.1. vertina Pirkimo iniciatoriaus Pirkimo paraiškoje pateiktą informaciją, esant poreikiui, bendradarbiaudamas su Pirkimo iniciatoriumi, ją koreguoja taip, kad ji atitiktų VPĮ reikalavimus, ir rengia pirkimo dokumentus (išskyrus atvejus, kai pirkimo dokumentai nėra privalomi teisės aktų nustatyta tvarka). Pirkimų organizatorius gali nustatyti kitus ar papildomus kvalifikacijos ir techninės specifikacijos reikalavimus, tiekėjų pašalinimo pagrindus, kokybės vadybos (aplinkos apsaugos) standartus, pasiūlymų vertinimo kriterijus, pagrindines sutarties sąlygas, nei nenurodė Pirkimo iniciatorius, jeigu šie reikalavimai neatitinka teisės aktų reikalavimų, ar siekdamas efektyvesnio pirkimo rezultato. Pirkimų organizatorius gali parinkti kitą pirkimo būdą (neprieštaraujantį apskaičiuotai pirkimo vertei ir pirkimo būdo pasirinkimo pagrindui) ir (ar) priemones nei nurodyta Pirkimo paraiškoje ir (ar) Pirkimų plane. Už pirkimo dokumentų atitiktį pirkimų teisės aktams yra atsakingas Pirkimų organizatorius;
16.2. vertina, ar Pirkimo iniciatoriaus parengtas prašymo VPT dėl sutikimo vykdyti pirkimą neskelbiamų derybų būdu projektas atitinka teisės aktų reikalavimus, ir teikia jį VPT. Raštą pasirašo Biuro direktorius ar jo įgaliotas asmuo;
16.3. vertina Rinkos konsultacijos ir (ar) techninės specifikacijos projekto paskelbimo poreikį, esant poreikiui (įskaitant Pirkimo iniciatoriaus išreikštą poreikį) arba VPĮ nustatytai prievolei paskelbti Rinkos konsultaciją – kreipiasi į „CPO Vilnius“ išreikšdamas esantį poreikį. „CPO Vilnius“ skelbia ją VPĮ nustatyta tvarka;
16.4. „CPO Vilnius“ ar Įgaliotajai organizacijai pateikia Pirkimo paraiškas ir kitus su jomis susijusius dokumentus bei palaiko tiesioginį ryšį su šiomis organizacijomis, jei pirkimas atliekamas „CPO Vilnius“ arba pirkimo procedūrą atliks Įgaliotoji organizacija;
16.5. esant poreikiui, organizuoja eksperto ir (ar) pirkimų komisijos nario paskyrimą į „CPO Vilnius“ ar įgaliotosios organizacijos pirkimų komisijos sudėtį, jei pirkimas atliekamas per „CPO Vilnius“ arba pirkimo procedūrą atliks įgaliotoji organizacija;
16.6. vadovaudamasis Mažos vertės pirkimų tvarkos aprašu vykdo mažos vertės pirkimų procedūras; 
16.7. vykdo atnaujinto tiekėjų varžymosi procedūras pagal preliminariąją (-sias) sutartį (-is);
16.8. vykdo dinaminės pirkimo sistemos pagrindu atliekamo pirkimo procedūras;
16.9. vykdo prekių, paslaugų ar darbų iš ar per CPO LT pirkimus;
16.10. jeigu pirkimo objektas yra sudėtingas, o pasiūlymams nagrinėti ir vertinti reikia specialių žinių, kviečia ekspertą (-us) arba inicijuoja eksperto (-ų) kvietimą konsultuoti klausimu, kuriam reikia specialių žinių ar vertinimo. Visi kviečiami ekspertai gali pradėti darbą tik esant Biuro direktoriaus paskyrimui įsakymu (atskiro paskyrimo nereikia tik tuo atveju, jei ekspertu į konkrečią pirkimo procedūrą kviečiamas to Pirkimo iniciatorius);
[bookmark: _Hlk217931612]16.101. ne vėliau nei kitą darbo dieną nuo pretenzijos, kuri gauta iki sutarties sudarymo dienos, gavimo dienos ją per DVS teikia susipažinti už interesų konfliktų prevenciją atsakingam asmeniui ir teisininkui;
Papunkčio papildymas: 
VĮ-96/25, 2025-12-30
16.11. nagrinėja tiekėjų pateiktas pretenzijas ir raštu praneša pretenziją pateikusiam tiekėjui, suinteresuotiems kandidatams ir suinteresuotiems dalyviams apie priimtą motyvuotą sprendimą ne vėliau kaip per 6 (šešias) darbo dienas nuo pretenzijos gavimo iš tiekėjo dienos;
16.12. įtraukia tiekėjus į melagingą informaciją pateikusių tiekėjų sąrašus, jei jo vykdomos pirkimo procedūrų metu tiekėjas nuslėpė ar pateikė melagingą informaciją pagal pirkimo dokumentų reikalavimus ir VPĮ nuostatas; 
16.13. įtraukia tiekėjus į nepatikimų tiekėjų sąrašą pagal VPT nustatytą tvarką, jei Biure priimamas sprendimas nutraukti sutartį su tiekėju dėl esminio sutarties pažeidimo arba sprendimas, kad tiekėjas sutartyje nustatytą esminę sutarties sąlygą vykdė su dideliais arba nuolatiniais trūkumais ir dėl to Biuras pritaikė sutartyje nustatytą sankciją;
16.14. tais atvejais, kai sutartis sudaroma raštu, per 15 (penkiolika) dienų nuo sutarties sudarymo, bet ne vėliau kaip iki pirmojo mokėjimo, sutartį ir laimėjusį pasiūlymą skelbia CVP IS;
16.15. per 30 dienų, pasibaigus ataskaitiniams kalendoriniams metams, CVP IS pildo metines pirkimų ataskaitas ir teikia jas VPT;
16.16. rengia sutarčių projektus ir inicijuoja sutarčių pasirašymo procesą;
16.17. sutartyje nustatytomis sąlygomis ir tvarka kreipiasi į tiekėją dėl sutarties įvykdymo užtikrinimo pateikimo (jei taikoma);
16.18. vertina galimą kompetencijų ar žmogiškųjų išteklių trūkumą ir teikia Biuro direktoriui ar jo įgaliotam asmeniui siūlymus dėl pagalbinės viešųjų pirkimų veiklos ar ekspertų paslaugų įsigijimo;
16.19. kasmet, atsižvelgdamas į esamą poreikį, iki einamųjų metų lapkričio 1 d. Pirkimo iniciatoriams surengia arba organizuoja pirkimų inicijavimo ir žinių atnaujinimo mokymus;
16.20. bendradarbiauja su kitais Tvarkos apraše nurodytais pirkimų procese dalyvaujančiais asmenimis ir juos konsultuoja pirkimų procedūrų bei sąskaitų faktūrų administravimo klausimais, siekdamas sklandaus pirkimų organizavimo, vykdymo ir vidaus kontrolės proceso bei pirkimų tikslų.
17. Už sutarties vykdymo priežiūrą atsakingo asmens funkcijos ir atsakomybė:
17.1. derina sutarčių projektus;
17.2. užtikrina sutarties įvykdymo užtikrinimo galiojimą per visą sutarties galiojimo laiką;
17.3. vykdo sutartyje nustatytus įsipareigojimus ir prižiūri, kaip jie vykdomi, kaip laikomasi pristatymo (atlikimo, teikimo) terminų bei prekių, paslaugų ir darbų atitikties sutartyje numatytiems kokybiniams ir kitiems reikalavimams;
17.4. pasirašo prekių, paslaugų ir (ar) darbų priėmimo–perdavimo aktus, taip patvirtindamas, kad neturi pretenzijų dėl gautų prekių ar suteiktų paslaugų ar darbų kokybės (atitikties nustatytiems reikalavimams), ir registruoja gautas sąskaitas faktūras (PVM sąskaitas faktūras) ar kitus teisės aktuose ar sutartyje numatytus finansinės apskaitos dokumentus;
17.5. rengia raginimų, sutarties pratęsimo, keitimo ir nutraukimo projektus;
17.6. palaiko tiesioginį ryšį su sutartį vykdančiais tiekėjais, periodiškai aptaria sutarties vykdymo eigą;
17.7. atlieka sutarties vykdymo prevencinę kontrolę – stebi, kad pagal sutartį nebūtų išmokėta daugiau lėšų, nei numatyta sutartyje, kad mokėjimai būtų vykdomi laikantis jiems nustatytų terminų ir kitų sutartyje nustatytų sąlygų;
17.8. „EcoCost sistemoje“ registruoja iš SABIS sistemos patekusias sąskaitas faktūras ir pradeda jų derinimo procesą, jeigu reikia – įtraukia į derinimo schemą reikalingus papildomus asmenis (jeigu sąskaita faktūra turi trūkumų ir (arba) neatitikimų, ją atmeta arba grąžina tikslinti, įrašydamas į pastabą nustatytus sąskaitos faktūros trūkumus ir (arba) neatitikimus bei susisiekia su tiekėju elektroniniu paštu dėl neatitikimų sąskaitoje faktūroje); 
17.9. sutarties pažeidimo atveju inicijuoja sutartyje numatytų prievolių taikymą – teisininkui teikia medžiagą, reikalingą delspinigiams, baudoms ar nuostoliams apskaičiuoti ir (ar) pirkimo sutarties nutraukimui inicijuoti joje nustatytais pagrindais;
17.10. sutarties šaliai atsisakius mokėti netesybas ar padengti nuostolius, teikia medžiagą teisininkui, kuris Biuro direktoriui teikia išvadas dėl kreipimosi į teismą tikslingumo;
17.11. apie sutarties netinkamą vykdymą, nevykdymą ar poreikį ją keisti per DVS tarnybiniu raštu nedelsdamas informuoją teisininką;
17.12. bendradarbiauja su kitais Tvarkos apraše nurodytais pirkimų procese dalyvaujančiais asmenimis, siekdamas sklandaus pirkimų organizavimo, vykdymo ir vidaus kontrolės proceso bei pirkimų tikslų.
18. Teisininko funkcijos:
18.1. vertina, ar pirkimo dokumentuose pateikto ar pasirašomo sutarties projekto nuostatos atitinka teisės aktų reikalavimus;
18.2. derina sutarčių projektus ir jų pratęsimo, keitimo ar nutraukimo projektus;
18.3. gavęs iš už sutarties vykdymo priežiūrą atsakingo asmens informaciją apie netinkamą sutarties vykdymą arba nevykdymą, ar poreikį pratęsti, pakeisti ar nutraukti sutartį, įvertina sutarties pratęsimo, keitimo, nutraukimo galimybes, tiekėjų įtraukimo į nepatikimų tiekėjų sąrašą galimybę; 
18.4. rengia atsakymus į gautas pretenzijas; 
18.5. netinkamo sutarties vykdymo arba nevykdymo atveju palaiko tiesioginį ryšį su už sutarties vykdymo priežiūrą atsakingu asmeniu, jį konsultuoja, rengia su šiais klausimais susijusius raštus;
18.6. bendradarbiauja su kitais Tvarkos apraše nurodytais pirkimų procese dalyvaujančiais asmenimis, siekdamas sklandaus pirkimų organizavimo, vykdymo ir vidaus kontrolės proceso bei pirkimų tikslų.
19. Sistemų administratoriaus funkcijos: 
19.1. atsako už duomenų, kurie nurodyti CVP IS, CPO LT, „EcoCost“ sistemose apie Biurą, aktualumą ir teisingumą, administruoja Biuro darbuotojams suteiktas teises; 
19.2. sukuria ir registruoja naujus Biuro CVP IS, CPO LT, „EcoCost“ sistemų naudotojus, suteikia jiems įgaliojimus ir nustato prieigos prie duomenų ribas;
19.3. Biuro darbuotojams nutraukus darbo santykius, panaikina jų prieigą prie CVP IS, CPO LT, „EcoCost“ sistemų;
19.4. konsultuoja Biuro darbuotojus iškilusiais sistemų naudojimosi klausimais;
19.5. bendradarbiauja su sistemų tiekėjais dėl iškilusių trikdžių sistemose;
19.6. teikia siūlymus ir atnaujina sistemų procesus;
19.7. bendradarbiauja su kitais Tvarkos apraše nurodytais pirkimų procese dalyvaujančiais asmenimis, siekdamas sklandaus pirkimų organizavimo, vykdymo ir vidaus kontrolės proceso bei pirkimų tikslų.
20. Finansininko funkcijos:
20.1. vertina, ar Biuras gali prisiimti Pirkimų plano projekte nurodytus finansinius įsipareigojimus ir derina Pirkimų planą;
20.2. vertina, ar Biuras gali prisiimti Pirkimo paraiškoje ir (ar) sutartyje nurodytus finansinius įsipareigojimus ir derina Pirkimo paraiškas, sutartis ir sąskaitas faktūras; 
20.3. atlieka mokėjimus pagal galiojančias viešųjų pirkimų sutartis;
20.4. bendradarbiauja su kitais Tvarkos apraše nurodytais pirkimų procese dalyvaujančiais asmenimis, siekdamas sklandaus pirkimų organizavimo, vykdymo ir vidaus kontrolės proceso bei pirkimų tikslų.
21. Už pirkimų planavimą atsakingo asmens funkcijos:
21.1. Biuro skyrių vadovams teikia pildymui numatytą Pirkimų poreikio sąrašo lentelę;
21.2. pagal Pirkimų iniciatorių užpildytą Pirkimų poreikio sąrašo lentelę kiekvienais metais rengia Pirkimų plano projektą;
21.3. atsako, kad ateinančių biudžetinių metų Pirkimų planas būtų patvirtintas iki einamųjų kalendorinių metų gruodžio 15 d.;
21.4. pagal patvirtintą Pirkimų planą rengia Biuro Pirkimų suvestinę ir ją ne vėliau kaip iki einamųjų biudžetinių metų kovo 15 dienos skelbia VPĮ nustatyta tvarka CVP IS;
21.5. prireikus einamaisiais biudžetiniais metais tikslina ir papildo Pirkimų planą „EcoCost“ sistemoje, atitinkamai skelbia atnaujintas Pirkimų suvestines CVP IS sistemoje;
21.6. koordinuoja einamųjų metų Biuro pirkimų plano klausimus su „CPO Vilnius“ atsakingais asmenimis;
21.7. kasmet, atsižvelgdamas į esamą poreikį, iki einamųjų metų lapkričio 1 d. Pirkimo iniciatoriams surengia arba organizuoja pirkimų poreikio planavimo mokymus.
22. Už interesų konfliktų prevenciją atsakingo asmens funkcijos:
22.1. užtikrina, kad Tvarkos apraše nurodyti asmenys, kurie dalyvauja pirkimų procesuose, pasirašytų konfidencialumo pasižadėjimą ir nešališkumo deklaraciją bei deklaruotų privačius interesus. Konfidencialumo pasižadėjimai ir nešališkumo deklaracijos pasirašomos „EcoCost“ sistemoje prie jos prisijungus pirmą kartą ir pakartotinai kiekvienų einamųjų metų sausio mėnesį. Privačių interesų deklaracija pildoma vadovaujantis Viešųjų ir privačių interesų derinimo įstatyme nustatyta tvarka;
22.2. kiekvienais metais iki einamųjų metų sausio 31 d. asmenims, kurie dalyvauja pirkimų procesuose, pasirinktomis priemonėmis (el. paštu, DVS ar kt.) primena apie pareigą vykdant su pirkimais susijusias funkcijas laikytis etikos ir moralės normų, vadovautis objektyvumo, nešališkumo, efektyvumo, atsakomybės, konfidencialumo, skaidrumo ir profesionalumo principais, taip pat, jeigu keitėsi privačių interesų deklaracijoje pateikta informacija – apie pareigą ją patikslinti;
22.3. gavęs informaciją apie naujai paskirtą asmenį, kuris dalyvaus Biuro pirkimų procesuose, ne vėliau kaip per 2 (dvi) darbo dienas pasirinktomis priemonėmis (DVS, elektroniniu paštu ar kt.) informuoja paskirtą asmenį apie pareigą per 3 (tris) darbo dienas deklaruoti privačius interesus;
22.4. praėjus 3 (trims) darbo dienoms nuo naujai paskirto asmens informavimo apie pareigą deklaruoti privačius interesus, patikrina, ar paskirtas asmuo Tvarkos apraše nustatyta tvarka deklaravo privačius interesus. Jei paskirtas asmuo nėra įvykdęs numatytos pareigos, nedelsdamas, bet ne vėliau kaip kitą darbo dieną, susisiekia su paskirtu asmeniu ir užtikrina, kad privačių interesų deklaracija būtų pateikta ne vėliau kaip kitą darbo dieną;
22.5. vykdo pirkimų procese dalyvaujančių asmenų privačių interesų deklaracijų kontrolę ne rečiau kaip 2 kartus per metus užpildydamas prevencinės kontrolės įvykdymą patvirtinantį patikrinimo aktą ir ne vėliau kaip per 2 (dvi) darbo dienas jį įkelia į DVS;
22.6. bendradarbiauja su kitais Tvarkos apraše nurodytais pirkimų procese dalyvaujančiais asmenimis, siekdamas sklandaus pirkimų organizavimo, vykdymo ir vidaus kontrolės proceso bei pirkimų tikslų.
Punkto pakeitimas: 
VĮ-96/25, 2025-12-30

III SKYRIUS
PIRKIMŲ PLANAVIMAS
[bookmark: _Ref478047418]
23. Biuro reikmėms reikalingų įsigyti prekių, paslaugų ir (ar) darbų poreikį formuoja Pirkimo iniciatoriai, atsižvelgdami į atitinkamiems metams galimus skirti maksimalius biudžeto asignavimus, rengiamus (parengtus) biudžetų projektus ir kitus finansavimo šaltinius. Pirkimams reikalingas lėšas nustato atlikdami preliminarius Rinkos tyrimus, t. y. išanalizavę rinkoje esančių prekių ar paslaugų arba darbų pasiūlą, savybes, kainas, potencialius rinkos dalyvius.
24. Už pirkimų planavimą atsakingas asmuo pasirinktomis priemonėmis (DVS, elektroniniu paštu ar kt.) informuoja Biuro skyrių vadovus apie pareigą iki lapkričio 15 d. pateikti užpildytą Pirkimų poreikio sąrašą (Tvarkos aprašo priedas). 
25. Pirkimo iniciatoriai iki einamų biudžetinių metų lapkričio 15 d. užpildo už pirkimų planavimą atsakingo darbuotojo intranete pateiktą naujų biudžetinių metų Pirkimų poreikio sąrašo lentelę, nurodydami pirkimo objektų pavadinimus, BVPŽ kodus, planuojamas maksimalias pirkimų vertes be PVM, sutarties trukmę, pirkimo vykdymo ketvirtį ir kitą svarbią informaciją.
26. Pirkimo iniciatorius, prieš teikdamas Pirkimų poreikio sąrašą, privalo:
26.1. peržiūrėti galiojančių sutarčių vertes ir terminus bei įvertinti galimybę ir tikslingumą pratęsti pasirašytų sutarčių galiojimą (jei tokia galimybė numatyta sutartyje), užtikrindamas nepertraukiamą Biuro funkcijoms atlikti būtinų prekių tiekimą ar paslaugų teikimą, taip pat įvertinti, kokias sutartis reikės sudaryti vertinant ne trumpesnį kaip vienų metų ir 3 mėnesių laikotarpį, skaičiuojamą nuo kitų metų sausio 1 d.; 
26.2. atlikti preliminarų Rinkos tyrimą, reikalingą potencialiems tiekėjams, numatomai pirkimo vertei ir galimybei atlikti supaprastintą pirkimą, pasitelkdamas  VPĮ 23 straipsnio 1 dalyje nurodytas įstaigas ir įmones, nustatyti;
26.3. planuodamas poreikį, įvertinti ir užtikrinti strateginių ir kitų Biuro tikslų įgyvendinimą.
[bookmark: _Ref478047430]27. Už pirkimų planavimą atsakingas asmuo per 3 (tris) darbo dienas po einamųjų biudžetinių metų lapkričio 15 d. patikrina, ar visi Pirkimo iniciatoriai pateikė Pirkimų poreikio sąrašą arba informavo, kad ateinančiais biudžetiniais metais neturi poreikio vykdyti prekių, paslaugų ir (ar) darbų pirkimų. Jei Pirkimo iniciatorius nėra įvykdęs numatytos pareigos, už pirkimų planavimą atsakingas asmuo apie tai patikrinimo dieną raštu privalo informuoti skyriaus vadovą ar jo įgaliotą asmenį, kuris imasi būtinų priemonių tinkamam Biuro pirkimų planavimui užtikrinti ir įvertina Pirkimo iniciatoriaus atsakomybę dėl netinkamų pareigų atlikimo teisės aktų nustatyta tvarka.
28. Už pirkimų planavimą atsakingas asmuo apibendrina, susistemina ir sutvarko Pirkimo iniciatorių pateiktą informaciją apie metinį pirkimų poreikį, nustato pirkimo objekto BVPŽ kodą, parenka kiekvieno užregistruoto pirkimo būdą, nurodo kitą informaciją, nustatytą viešuosius pirkimus reglamentuojančiuose teisės aktuose, parengia planuojamų atlikti einamaisiais biudžetiniais metais pirkimų plano projektą ir teikia jį derinti elektroniniu paštu Biuro direktoriui ar jo įgaliotam asmeniui ir skyrių vadovams.
[bookmark: _Ref478047606]29. Parengtą ir su atsakingais asmenimis elektroniniu paštu suderintą Pirkimų plano projektą „EcoCost“ sistemoje vizuoja už pirkimų planavimą atsakingas asmuo, finansininkas, Pirkimų organizatoriai, Biuro skyrių vadovai ir tvirtina Biuro direktorius. Pirkimų planas turi būti patvirtintas iki kiekvienų metų gruodžio 15 d. 
Punkto pakeitimai: 
VĮ-96/25, 2025-12-30
30. Biuro direktoriui patvirtinus Pirkimų planą, už pirkimų planavimą atsakingas asmuo parengia Pirkimų suvestinę ir, vadovaudamasis VPĮ, ją paskelbia CVP IS. Ši suvestinė paskelbiama kiekvienais metais ne vėliau kaip iki kovo 15 d., o patikslinus einamaisiais biudžetiniais metais planuojamų atlikti pirkimų planus – ne vėliau kaip per 5 (penkias) darbo dienas.
31. Atsiradus poreikiui einamaisiais biudžetiniais metais papildyti patvirtintą Pirkimų planą, Pirkimo iniciatorius iš anksto elektroniniu laišku suderina poreikį papildyti planą su Biuro direktoriumi ar jo įgaliotu asmeniu, finansininku ir už viešųjų pirkimų vykdymą atsakingo skyriaus vedėju. Gavęs Biuro direktoriaus ar jo įgalioto asmens patvirtinimą, Pirkimo iniciatorius parengia tarnybinį raštą ir teikia jį per DVS už viešųjų pirkimų vykdymą atsakingo skyriaus vedėjui. Už pirkimų planavimą atsakingas asmuo atlieka Pirkimų plano papildymus „EcoCost“ sistemoje, kuriuos derina Pirkimo iniciatorius, Pirkimo organizatoriai, Pirkimo iniciatoriaus tiesioginis vadovas, finansininkas, tvirtina Biuro direktorius ar jo įgaliotas asmuo.
Punkto pakeitimai: 
VĮ-96/25, 2025-12-30
32. Atsiradus poreikiui einamaisiais biudžetiniais metais tikslinti patvirtintą Pirkimų planą, Pirkimo iniciatorius parengia tarnybinį raštą ir teikia jį per DVS už viešųjų pirkimų vykdymą atsakingo skyriaus vedėjui. Už pirkimų planavimą atsakingas asmuo atlieka Pirkimų plano pakeitimus „EcoCost“ sistemoje, kuriuos derina Pirkimo iniciatorius, Pirkimo organizatoriai, Pirkimo iniciatoriaus tiesioginis vadovas, finansininkas, tvirtina Biuro direktorius ar jo įgaliotas asmuo.




IV SKYRIUS
PIRKIMŲ INICIJAVIMAS IR PASIRENGIMAS PIRKIMAMS

33. Pirkimo iniciatorius, prieš inicijuodamas konkretaus pirkimo procedūras, atlieka Rinkos tyrimą (išskyrus atvejus, kai pirkimas atliekamas naudojantis CPO LT elektroniniu katalogu ar Rinkos tyrimas jau buvo atliktas ne vėliau kaip prieš 3 (tris) mėnesius ir jį kartoti nėra tikslinga) ir užpildo Pirkimo paraišką „EcoCost“ sistemoje vadovaudamasis intranete pateikta instrukcija. Pirkimo paraiškoje pateikia šiuos duomenis:
34. informaciją apie atliktą Rinkos tyrimą;
34.1. pirkimo objekto techninės specifikacijos projektą, prieš tai suderintą su Pirkimų organizatoriumi;
34.2. informaciją apie siūlomus nustatyti kvalifikacijos reikalavimus, pasiūlymų vertinimo kriterijus (įskaitant kokybinius kriterijus), taikytinus aplinkos apsaugos ir (ar) socialinius kriterijus, pagrindines sutarties sąlygas;
34.3. argumentus ir priežastis dėl poreikio vykdyti pirkimą neskelbiamų derybų būdu (jei Pirkimų plane numatyta tarptautinės vertės pirkimą vykdyti neskelbiamų derybų būdu);
34.4. informaciją, ar yra prievolė skelbti Rinkos konsultaciją;
34.5. pagrindimą dėl pirkimo objekto neskaidymo į dalis (tarptautinių pirkimų atveju ir kai atliekamas statinio statybos darbų ir statinio projektavimo paslaugų pirkimas);
34.6. pagrindimą pirkimo objekto neįsigyti iš CPO LT.
35. Užpildyta Pirkimo paraiška „EcoCost“ sistemoje teikiama derinti pagal nustatytą derinimo schemą (derintojai pagal savo kompetenciją pritaria arba nepritaria derinamų dokumentų turiniui): Pirkimo iniciatorius, Pirkimų organizatoriai, Pirkimo iniciatoriaus tiesioginis vadovas, finansininkas, tvirtinti Biuro direktoriui ar jo įgaliotam asmeniui. Esant poreikiui gali būti įtraukiami papildomi derintojai.
36. Pirkimų organizatorius, gavęs Pirkimo paraišką:
36.1. įvertina, ar Pirkimo iniciatoriaus pateikti argumentai ir priežastys pagrindžia poreikį vykdyti pirkimą neskelbiamų derybų būdu, parengia prašymo projektą VPT dėl sutikimo vykdyti pirkimą neskelbiamų derybų būdu ir jį teikia. Raštą pasirašo Biuro direktorius ar jo įgaliotas asmuo; 
36.2. įvertina Pirkimo iniciatoriaus pagrindimą pirkimo objekto neįsigyti iš arba per CPO LT elektroninį katalogą, esant poreikiui, teikia jį papildyti Pirkimo iniciatoriui, kad būtų motyvuotas ir objektyviai pagrįstas;
36.3. įvertina Pirkimo paraiškoje pateiktą informaciją, esant poreikiui, bendradarbiaudamas su Pirkimo iniciatoriumi, ją koreguoja taip, kad ji atitiktų VPĮ reikalavimus. Pirkimų organizatorius gali nustatyti kitus ar papildomus kvalifikacijos ir techninės specifikacijos reikalavimus, tiekėjų pašalinimo pagrindus, kokybės vadybos (aplinkos apsaugos) standartus, pasiūlymų vertinimo kriterijus, taikytinus aplinkos apsaugos ir (ar) socialinius kriterijus, pagrindines sutarties sąlygas, nei nurodė Pirkimo iniciatorius, jeigu šie reikalavimai neatitinka teisės aktų reikalavimų, ar siekdamas efektyvesnio pirkimo rezultato. Taip pat Pirkimų organizatorius gali parinkti kitą pirkimo būdą (neprieštaraujantį apskaičiuotai pirkimo vertei ir pirkimo būdo pasirinkimo pagrindui) ir (ar) priemones, nei nurodyta Pirkimo paraiškoje ir (ar) Pirkimų plane;
36.4. įvertina Rinkos konsultacijos ir (ar) techninės specifikacijos projekto paskelbimo poreikį,  esant poreikiui (įskaitant Pirkimo iniciatoriaus išreikštą poreikį) arba VPĮ nustatytai prievolei paskelbti Rinkos konsultaciją – kreipiasi į „CPO Vilnius“ išreikšdamas esantį poreikį. „CPO Vilnius“ skelbia ją VPĮ nustatyta tvarka; 
36.5. vertina galimą kompetencijų ar žmogiškųjų išteklių trūkumą ir teikia Biuro direktoriui ar jo įgaliotam asmeniui siūlymus dėl pagalbinės viešųjų pirkimų veiklos ar ekspertų paslaugų įsigijimo. 

V SKYRIUS
PIRKIMŲ VYKDYMAS

37. Biuro Pirkimų organizatoriai vykdo:
37.1. mažos vertės pirkimus, kai numatomos sudaryti prekių, paslaugų ar darbų pirkimo sutarties vertė neviršija 15 000 (penkiolika tūkstančių) Eur be PVM. Pirkimai vykdomi neskelbiamos apklausos būdu apklausiant pasirinktą (-us) tiekėją (-us): žodžiu (telefonu, pirkimą tiesiogiai atliekant prekybos vietoje, interneto svetainėje ar kitaip) arba raštu (elektroniniu paštu arba CVP IS priemonėmis);
37.2. pirkimus iš CPO LT elektroninio katalogo. Pirkimų organizatoriai, vadovaudamiesi Biuro direktoriaus suteiktais įgaliojimais, turi teisę pasirašyti sudarytas sutartis CPO LT sistemoje.
38. Pirkimus, kai numatomos sudaryti prekių, paslaugų ar darbų pirkimo sutarties vertė viršija 15 000 (penkiolika tūkstančių) Eur be PVM, atlieka „CPO Vilnius“.
39. Pirkimus vykdant neskelbiamos apklausos būdu privalo būti apklausti ne mažiau kaip 3 (trys) tiekėjai, išskyrus: 
39.1 kai numatoma įsigyti prekes ar paslaugas, kurių vertė yra ne didesnė kaip 500 (penki šimtai) Eur be PVM;
Papunkčio pakeitimai: 
VĮ-96/25, 2025-12-30
39.2. kai prekes, paslaugas suteikti ar darbus atlikti galinčių tiekėjų rinkoje yra mažiau kaip 3 (trys). Tokiu atveju privaloma apklausti visus rinkoje esančius tiekėjus;
39.3. kitus teisės aktuose reglamentuotus atvejus dėl pirkimo iš vienintelio tiekėjo.
40. Jei pirkimą atlieka „CPO Vilnius“ arba Įgaliotoji organizacija, Pirkimų organizatorius pateikia Pirkimo paraišką ir kitus su ja susijusius dokumentus „EcoCost“ sistemoje bei palaiko tiesioginį ryšį su šiomis organizacijomis, esant poreikiui, organizuoja eksperto paskyrimą į „CPO Vilnius“ ar Įgaliotosios organizacijos pirkimų komisijos sudėtį. Pirkimo dokumentus rengia „CPO Vilnius“ arba Įgaliotoji organizacija pagal VPT parengtas tipines pirkimo dokumentų formas. „CPO Vilnius“ pateikti pirkimo dokumentai per DVS tvirtinami Biuro direktoriaus. 
41. Jei pirkimą atlieka Pirkimų organizatorius, visus pirkimo dokumentus (jei jie rengiami) rengia Pirkimų organizatorius. 
42. Pirkimų organizatoriaus sprendimai, vykdant mažos vertės pirkimą, yra įforminami užpildant pirkimo pažymą „EcoCost“ sistemoje. Užpildyta pažyma yra derinama pirkimų iniciatoriaus ir Pirkimų organizatoriaus, tvirtinama Biuro direktoriaus arba jo įgalioto asmens ir saugoma „EcoCost“ sistemoje. Pirkimų iniciatorius ir Pirkimų organizatorius negali būti tas pats asmuo. Pažyma gali būti nepildoma, jei pirkimą vykdė Įgaliotoji organizacija, pirkimas buvo vykdytas iš CPO LT elektroninio katalogo arba per „CPO Vilnius“, jei pirkimo pagrindu sudaroma ilgalaikė žodinė sutartis. 
Papunkčio pakeitimai: 
VĮ-85/25, 2025-11-25
43. Darbuotojai, Biuro direktoriaus įsakymu paskirti naudotis banko mokėjimo kortelėmis, prekes, paslaugas ar darbus iki 500,00 (penki šimtai) Eur be PVM (vieno pirkimo metu) gali įsigyti užpildydami Pirkimo paraišką, prieš tai gavę žodinį finansininko pritarimą. Įvykdžius pirkimą, per 3 (tris) darbo dienas po operacijos įvykdymo, darbuotojas pateikia sąskaitą faktūrą registruoti „EcoCost“ sistemoje arba ją pateikia tiekėjas per SABIS sistemą. Kai pirkimo procedūrą įvykdė Įgaliotoji organizacija, Pirkimų organizatorius patikrina, ar pirkimas atliktas pagal įgaliojime nustatytas užduotis ir suteiktus įgaliojimus toms užduotims vykdyti. Nustatęs neatitikimų, Pirkimų organizatorius apie tai informuoja Įgaliotąją organizaciją, nurodydamas trūkumus ir siūlydamas juos ištaisyti ar nutraukti pirkimo procedūras. 

VI SKYRIUS
SUTARTIES SUDARYMAS

44. Pirkimo sutartis gali būti sudaroma žodžiu, kai pirkimo sutarties vertė neviršija 15 000,00 (penkiolika tūkstančių) Eur be PVM.  
[bookmark: _Ref478052223]45. Kai pirkimo sutartis sudaroma raštu, galutinį sutarties projektą pagal pirkimo dokumentuose pateiktą projektą arba pagrindines sutarties sąlygas parengia pirkimo procedūrą atlikęs Pirkimų organizatorius. Sutarties projektas ir visi jos priedai DVS turi būti suderinti su Pirkimo iniciatoriumi, Pirkimų organizatoriumi, teisininku, finansininku ir Pirkimo iniciatoriaus tiesioginiu vadovu. Tokia pačia tvarka derinami sutarties pakeitimai ir pratęsimai.
46. Sutartį, jos pakeitimus ir pratęsimus DVS kvalifikuotu elektroniniu parašu pasirašo Biuro direktorius arba jo įgaliotas asmuo. 
47. Pasirašius sutartį, sutartis automatiškai DVS perduodama už sutarties vykdymo priežiūrą atsakingam asmeniui susipažinti ir vykdyti bei kitiems atsakingiems asmenims. Pirkimų organizatorius pasirašytą sutartį įkelia prie vykdyto pirkimo „EcoCost“ sistemoje, Biuro administratorius ją išsiunčia elektroniniu paštu kitai pasirašytos sutarties šaliai. 
48. Kai pirkimo sutartis sudaroma atlikus pirkimą iš CPO LT elektroninio katalogo, ją pasirašo Biuro direktoriaus įgalioti Pirkimų organizatoriai CPO LT sistemoje. Pasirašytą sutartį Pirkimų organizatorius įkelia į „EcoCost“ sistemą.  
49. Jeigu pirkime reikalaujamas sutarties įvykdymo užtikrinimas ar sutartyje nustatytos kitos sutarties įsigaliojimo sąlygos, Pirkimų organizatorius pirkimo procedūrą baigia tik įsitikinęs, kad sutarties įsigaliojimo sąlygos yra įvykdytos. 
50. Pirkimų organizatorius per 15 (penkiolika) dienų nuo sutarties sudarymo, bet ne vėliau kaip iki pirmojo mokėjimo, sutartį ir laimėjusį pasiūlymą skelbia CVP IS ir VPĮ nustatytais atvejais ir terminais CVP IS pildo pirkimų procedūrų ataskaitą, skelbimą apie pirkimo sutarties sudarymą, preliminariosios sutarties sudarymą, projekto konkurso rezultatus (kai reikalinga).  

VII SKYRIUS
SUTARTIES VYKDYMAS

51. Už sutarties vykdymo priežiūrą atsakingas asmuo, vykdydamas sutartį:
51.1. prižiūri Biuro ir tiekėjo sutartinių įsipareigojimų vykdymą, sutarties įvykdymo užtikrinimo galiojimą, prekių pristatymo, darbų atlikimo, paslaugų teikimo terminų laikymąsi, taip pat atlieka prekių, paslaugų ir darbų atitikties sutartyse numatytiems kokybiniams ir kitiems reikalavimams stebėseną;
51.2. jeigu sutartyje numatyta pasirinkimo galimybė dėl jos pratęsimo, atsižvelgęs į sutartyje numatytų įsipareigojimų laikymąsi ir objekto rinkos kainą, įvertina sutarties pratęsimo tikslingumą;
51.3. kontroliuoja, kad nebūtų užsakoma didesni prekių, paslaugų ir (ar) darbų  kiekiai ir taip viršyta sutarties kaina;
51.4. nustatęs, kad Biurui nėra naudinga pratęsti galiojančią sutartį, Tvarkos apraše nustatyta tvarka naująjį pirkimą įtraukia į Pirkimų poreikių sąrašą;
51.5. jeigu sutartyje numatyta sutarties kainos perskaičiavimo tvarka, nustatęs, kad sutarties kainą tikslinga perskaičiuoti, ne vėliau kaip per 5 (penkias) darbo dienos po sutartyje nurodyto momento, kada sutartis gali būti perskaičiuojama, kreipiasi DVS tarnybiniu raštu į teisininką, kuris įvertina pateiktą informaciją. Jei priimamas sprendimas perskaičiuoti – rengia su šiuo klausimu susijusius raštus ir sutarties pakeitimo projektą;
51.6. jei nėra sutarties vykdymo trūkumų ir (ar) pažeidimų, pasirašo prekių, paslaugų ir (ar) darbų priėmimo–perdavimo aktus (ar kitą paslaugų suteikimą, prekių pristatymą ar darbų atlikimą pagrindžiantį dokumentą, jei toks numatytas), taip patvirtindamas, kad tiekėjas tinkamai įvykdė sutartyje numatytus įsipareigojimus ir neturi pretenzijų dėl gautų prekių ar suteiktų paslaugų, ar atliktų darbų;
51.7. pastebėjęs sutarties vykdymo trūkumus, esant poreikiui keisti sutartį ar, atsiradus kitoms sutarties vykdymui svarbioms aplinkybėms, per DVS tarnybiniu raštu apie tai informuoja teisininką; 
51.8. derina gautas sąskaitas faktūras (PVM sąskaitas faktūras) „EcoCost“ sistemoje ar kitus teisės aktuose ar sutartyje numatytus dokumentus, patvirtindamas, kad jos atitinka 
priėmimo–perdavimo aktų duomenis;
51.9. sutartyje nustatytomis sąlygomis ir tvarka kreipiasi į tiekėją dėl naujo sutarties įvykdymo užtikrinimo pateikimo ar jo pratęsimo.
 
VIII SKYRIUS
BAIGIAMOSIOS NUOSTATOS

52. Jei Tvarkos apraše nurodytų dokumentų nepavyksta suderinti su atsakingais asmenimis, galutinį sprendimą dėl jų priima Biuro direktorius ar jo įgaliotas asmuo.
53. Pirkimų organizatoriai yra atsakingi už Tvarkos aprašo atnaujinimą. Tvarkos aprašas keičiamas pasikeitus teisės aktams ir (ar) peržiūrimas ne rečiau kaip kartą per metus, o esant poreikiui – atnaujinamas. 
54. Asmenys, dalyvaujantys pirkimų procese, yra atsakingi už jiems priskirtų funkcijų vykdymą, vadovaujantis Tvarkos apraše nustatyta tvarka.
Papunkčio pakeitimai: 
VĮ-96/25, 2025-12-30
55. Visi su pirkimų organizavimu, vykdymu ir vidaus kontrole susiję dokumentai saugomi VPĮ nustatyta tvarka.
56. Už nuostatų, numatytų Tvarkos apraše, nevykdymą arba netinkamą vykdymą, taikoma VPĮ ir kituose teisės aktuose, reguliuojančiuose valstybės tarnautojo ir (ar) darbuotojo, dirbančio pagal darbo sutartį, atsakomybę už netinkamą pareigų vykdymą arba nevykdymą, numatyta atsakomybė.

____________________

Vilniaus miesto savivaldybės visuomenės 
sveikatos biuro viešųjų pirkimų organizavimo
ir vidaus kontrolės tvarkos aprašo 
priedas

(Prekių, paslaugų ir darbų pirkimų plano forma)

Pakeitimai: 
1. VĮ-85/25, 2025-11-25
2. VĮ-96/25, 2025-12-30
